ྋགོང་ས་ྋསྐྱབས་མགོན་ཆེན་པོ་མཆོག་དང༌།རྒྱ་ནག་གཞུང་གི་སྐུ་ཚབ་དབར་འབྲེལ་མོལ་བྱས་ཏེ་བོད་རྒྱའི་དཀའ་རྙོག་བསལ་ཐུབ་པ་ཡོང་རྒྱུར་བཀའ་ཤག་ནས་ཡིད་ཆེས་བརྟན་པོ་བྱེད་ཀྱི་ཡོད།བོད་མི་རིགས་ལ་མིང་དོན་མཚུངས་པའི་རང་སྐྱོང་ཐོབ་ཐབས་བྱེད་པའི་གཉིས་སྨན་དབུ་མའི་ལམ་གྱི་སྲིད་བྱུས་ལ་འགྱུར་བ་མེད་པར་མུ་མཐུད་དམ་འཛིན་བྱེད་རྒྱུ་ཡིན།རྒྱ་ནག་གཞུང་གི་དབང་འཛིན་པས་དབུ་མའི་ལམ་གྱི་སྲིད་བྱུས་ལ་རྒྱུ་མཚན་མཐོང་སྟེ་ྋགོང་ས་ྋསྐྱབས་མགོན་ཆེན་པོ་མཆོག་གི་སྐུ་ཚབ་མཉམ་དུ་འབྲེལ་མོལ་བྱེད་དགོས་པའི་བསྐུལ་མ་ཡང་བྱ་རྒྱུ་ཡིན།འདིའི་ཐད་སྔ་ལོ་ཟླ་༩ཚེས་༢༥ཉིན་ཨ་རིའི་སྲིད་འཛིན་ཨཱོ་སྦ་མ་མཆོག་ནས་རྒྱ་ནག་གི་སྲིད་འཛིན་ཞི་ཅིན་ཕིང་མཇལ་འཕྲད་ཀྱིས་གསར་འགོད་ལྷན་ཚོགས་གནང་སྐབས་སུ།ང་ཚོས་རྒྱ་ནག་གཞུང་གི་དབང་འཛིན་པར་བོད་ཀྱི་ཆོས་དང་རིག་གཞུང་གཅེས་སྲུང་ཐོག་ྋགོང་ས་ཏཱ་ལའི་བླ་མ་མཆོག་གམ་ཁོང་གི་སྐུ་ཚབ་ལྷན་དུ་འབྲེལ་མོལ་གནང་དགོས་པ་མུ་མཐུད་སྐུལ་མ་བྱེད་ཀྱི་ཡོད།ཅེས་གསུངས་ཡོད།ཨ་རི་སྲིད་གཞུང་ནས་བོད་མིའི་རང་དབང་བདེ་དོན་དང་རྩ་ཆེའི་རིག་གཞུང་སྲུང་སྐྱོབ་ལ་ཐུགས་སྣང་གང་ཆེ་གནང་བཞིན་པ་ནི་བོད་དོན་དམིགས་བསལ་འབྲེལ་མཐུད་པ་ལྕམ་སཱ་རཱ་སི་ཝལ་མཆོག་གིས་བཞུགས་སྒར་དྷ་རམ་ས་ལར་གཟིགས་བསྐོར་སྔ་རྗེས་སུ་གནང་ཡོད་པ་དེས་གསལ་པོར་མཚོན་ཐུབ།མཐུན་འགྱུར་རྒྱབ་སྐྱོར་དེ་ལྟར་གནང་བ་ལས་བོད་མིར་རེ་བ་དང་སེམས་འགུལ་ཐེབས་པ་བྱུང་ཡོད་པས་ཨ་རིའི་སྲིད་གཞུང་ལ་ཐུགས་རྗེ་ཆེ་ཞུ་རྒྱུ་ཡིན།